SL Uradni list Evropske unije C 235/3

Končno poročilo pooblaščenca za zaslišanje v zvezi z zadevo št. COMP/C.38.907 – Jekleni nosilci

(v skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2008/C 235/03)

Osnutek odločbe v zgoraj navedeni zadevi daje podlago za naslednje ugotovitve:

Ta zadeva je posebnost, saj je osnutek odločbe ponovno sprejetje Odločbe Komisije št. 94/215/ESPJ z dne 16. februarja 1994. To je sledilo sodbi Sodišča Evropskih skupnosti z dne 2. oktobra 2003, v kateri sta bili iz procesnih razlogov razveljavljeni sodba Sodišča prve stopnje z dne 11. marca 1999 in odločba v tej meri, v kateri se nanaša na podjetje Arbed SA.

Komisija je 6. maja 1992 naslovila obvestilo o nasprotovanju na 17 evropskih jeklarskih podjetij, vključno s podjetjem TradeArbed SA, v katerem navaja, da so po prvih ocenah sodelovali v kartelu na trgu jeklenih nosilcev Skupnosti, s čimer so kršili odstavek 1 člena 65 Pogodbe ESPJ.

Komisija je 16. februarja 1994 sprejela Odločbo št. 94/215/ESPJ („odločba“), s katero je naložila globe 14 podjetjem, vključno s podjetjem Arbed SA, ki je matično podjetje TradeArbed SA, za kršitve, storjene med 1. julijem 1988 in 31. decembrom 1990. Podjetju TradeArbed SA globa ni bila naložena.

Podjetje Arbed SA je 8. aprila 1994 vložilo pritožbo na Sodišče prve stopnje, da bi med drugim odločbo preklicali. Sodišče prve stopnje je 11. marca 1999 delno odobrilo zahtevek podjetja Arbed SA in mu zmanjšalo naloženo globo. Podjetje Arbed SA se je nato pritožilo na to odločbo na Sodišču Evropskih skupnosti.

Sodišče Evropskih skupnosti je v svoji sodbi z dne 2. oktobra 2003 ugotovilo, da so bile pravice podjetja Arbed SA do obrambe kršene med upravnim postopkom Komisije, saj je odločba, s katero so bile podjetju naložene globe, naslovljena na podjetje Arbed SA, medtem ko je bilo obvestilo o nasprotovanju poslano podjetju TradeArbed SA in ni vsebovalo podatka, da so bile globe naložene podjetju Arbed SA.

Kot posledica združitve podjetij Arbed, Aceralia in Usinor leta 2002 je podjetje Arbed SA postalo Arcelor Luxembourg SA, podjetje TradeArbed SA je postalo Arcelor International SA, podjetje ProfilArbed SA pa Arcelor Profil Luxembourg SA.

Dne 8. marca 2006 je bilo poslano novo obvestilo o nasprotovanju podjetjem Arbed SA in Arcelor International SA, ki je hčerinsko podjetje, v celoti v lasti podjetja Arbed SA, ter ProfilArbed SA, ki je gospodarski naslednik dejavnosti jeklenih nosilcev podjetja Arbed SA, omogočen pa jim je bil tudi dostop do dokumentacije.

Odgovori na obvestilo o nasprotovanju so bili predloženi v roku šestih tednov. Stranke so se odpovedale pravici do ustnega zaslišanja.

Vsebina osnutka odločbe temelji na besedilu iz prejšnjih odločb Komisije. Poleg tega je Komisija zagotovila dodatna pojasnila, med drugim glede naslednjih točk:

— za pooblastilo Komisije, da naloži globe, velja zastaralni rok petih let, ki začne teči z dnem, ko se je kršitev prenehala. Med čakanjem na končni rezultat sodnega postopka se zastaralni rok ukine. To velja za pravni subjekt, ki je stranka v sodnem postopku. Upošteva se, da to velja tudi za druge pravne osebe, ki so del istega podjetja (tj. „istega gospodarskega subjekta“). Če se upravni postopek ponovno prične, ko je bil sodni postopek že končan, lahko Komisija sprejme novo odločbo. To se je zgodilo v tem postopku,

— veljavnost Pogodbe ESPJ se je iztekla 23. julija 2002. Vendar je v skladu z načelom nasledstva norm v enotnem pravnem sistemu nujno, da ostane Komisija pristojna za kaznovanje kršitve, storjene pred datumom izteka veljavnosti.

Osnutek odločbe, predložen Komisiji, vsebuje samo ugovore, glede katerih je bilo strankam omogočeno izraziti mnenje.

Zato menim, da so bile pravice strank do zaslišanja v tej zadevi spoštovane.